**Anexa la HCL nr. 308/2021**

**Schema de ajutor de minimis pentru stimularea investițiilor în cadrul IMM-urilor**

**din municipiul Sfântu Gheorghe, județul Covasna, afectate de epidemia COVID 19**

**Art. 1. - DISPOZIŢII GENERALE**

Prezenta procedură instituie o schemă de ajutor de minimis pentru stimularea investițiilor în cadrul IMM-urilor cu sediul în municipiul Sfântu Gheorghe.

**Art. 2. - OBIECTIVUL SCHEMEI**

Obiectivul general al prezentei scheme îl reprezintă sprijinirea dezvoltării IMM-urilor din municipiul Sfântu Gheorghe, afectate de epidemia de coronavirus.

**Art. 3. - PROCEDURA ÎN FAŢA COMISIEI EUROPENE**

Prezenta schemă de ajutor de minimis este exceptată de la obligația de notificare către Comisia Europeană, în conformitate cu prevederile Regulamentului Comisiei Europene nr. 1407/2013 privind aplicarea art. 107 și 108 din Tratatul privind Funcționarea Uniunii Europene ajutoarelor de minimis.

**Art. 4. - BAZA LEGALĂ**

Baza legală a prezentei scheme este constituită din:

a) prevederile art. 25 alin. (3), lit. a) din Legea nr. 346 din 14 iulie 2004 privind stimularea înființării și dezvoltării întreprinderilor mici și mijlocii;

b) Legea nr. 346 din 14 iulie 2004 privind stimularea înființării și dezvoltării întreprinderilor mici și mijlocii, cu modificările și completările ulterioare;

c) Regulamentul Comisiei Europene nr. 1407/2013 privind aplicarea art. 107 și 108 din Tratatul privind Funcționarea Uniunii Europene ajutoarelor de minimis, publicat în Jurnalul Oficial al Uniunii Europene nr. 352/24.12.2013;

d) OUG nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, cu modificările şi completările ulterioare.

**Art. 5. - DEFINIŢII**

* **Ajutorul de minimis** – ajutor limitat conform normelor Uniunii Europene la un nivel care nu distorsionează concurența și/sau comerțul cu statele membre.;

**- Întreprindere** - orice entitate care desfășoară o activitate economică, indiferent de statutul juridic, de modul de finanțare sau de existența unui scop lucrativ al acesteia; din această categorie fac parte și lucrătorii care desfășoară o activitate independentă, întreprinderile familiale, precum și parteneriatele sau asociațiile care desfășoară, în mod regulat, o activitate economică;

- **Activitate economică** – orice activitate care constă în furnizarea de bunuri, servicii sau lucrări pe o piață;

* **Întreprinderea mijlocie** este întreprinderea care are între 50 și 249 de salariați și realizează o cifră de afaceri anuală netă de până la 50 milioane de euro, echivalent în lei, sau deține active totale care nu depășesc echivalentul în lei a 43 milioane de euro. În cadrul categoriei IMM;
* **Întreprinderea mică** este întreprinderea care are între 10 și 49 salariați și realizează o cifră de afaceri anuală netă de până la 10 milioane de euro, echivalent în lei, sau deține active totale care nu depășesc echivalentul în lei a 10 milioane euro.
* În cadrul categoriei IMM **microîntreprinderea** este întreprinderea care are până la 9 salariați și realizează o cifră de afaceri anuală netă sau deține active totale care nu depășesc echivalentul în lei a 2 milioane euro.
* Încadrarea în categoria IMM se va face în funcție de cele 3 tipuri de întreprinderi: autonome, legate și partenere, astfel cum sunt acestea definite în Legea nr. 346/2004 privind stimularea înființării și dezvoltării întreprinderilor mici și mijlocii, cu modificările și completările ulterioare, ce a preluat prevederile Recomandării Comisiei Europene nr.361 din data de 6 mai 2003 privind definiția microîntreprinderilor, a întreprinderilor mici și mijlocii, publicată în Jurnalul Oficial al UE nr. L 124/20.05.2003;

- **Întreprindere unică** – conceptul include toate întreprinderile între care există cel puțin una dintre relațiile următoare:

(i) o întreprindere deține majoritatea drepturilor de vot ale acționarilor sau ale asociaților unei alte întreprinderi;

(ii) o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;

(iii) o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;

(iv) o întreprindere care este acționar sau asociat al unei alte întreprinderi și care controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective.

Întreprinderile care întrețin, prin intermediul uneia sau mai multor întreprinderi, relațiile la care se face referire la punctele (i)-(iv) sunt considerate întreprinderi unice.

- **Rata de actualizare** este rata de referință stabilită de către Comisia Europeană pentru România pe baza unor criterii obiective și publicată în Jurnalul Oficial al Uniunii Europene și pe pagina de web: www.ajutordestat.ro;

- **Numărul mediu anual de salariați** se determină pe baza Registrului general de evidentă a salariaților, întocmit și completat conform prevederilor legale în vigoare și corespunde numărului mediu de persoane angajate în întreprindere în cursul anului, determinat pe bază lunară;

- **Nivelul mediu anual al salariilor brute** se determină prin împărțirea fondului de salarii aferent unui an la numărul mediu de salariați din anul respectiv;

- **Întreprindere în dificultate** este considerată o întreprindere care se află în oricare din următoarele situații:

(1) în cazul unei societăți cu răspundere limitată, atunci când mai mult de jumătate din capitalul social subscris a dispărut din cauza pierderilor acumulate. Această situație survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societății) conduce la un cuantum cumulat negativ care depășește jumătate din capitalul social subscris;

(2) în cazul unei societăți comerciale în care cel puțin unii dintre asociați au răspundere nelimitată pentru datoriile societății, atunci când mai mult de jumătate din capitatlul propriu, astfel cum reiese din contabilitatea societății, a dispărut din cauza pierderilor acumulate;

(3) atunci când întreprinderea face obiectul unei proceduri colective de insolvență sau îndeplinește criteriile prevăzute de legislația națională pentru inițierea unei proceduri colective de insolvență la cererea creditorilor săi.

- **Produsele agricole** sunt produsele enumerate în Anexa I la Tratat, cu excepția produselor obținute din pescuit și acvacultură prevăzute în Regulamentul (CE) nr. 1379/2013al Parlamentului European și al Consiliului din 11 decembrie 2013 privind organizarea comună a piețelor din sectorul produselor pescărești și de acvacultură, de modificare a Regulamentelor (CE) nr.1184/2006 și (CE) nr.1224/2009 ale Consiliului și de abrogare a Regulamentului (CE) nr.104/2000 al Consiliului, publicat în Jurnalul Oficial al Uniunii Europene L 354/28.12.2013;

- **Prelucrarea produselor agricole** reprezintă orice operațiune efectuată asupra unui produs agricol, care are drept rezultat un produs care este, de asemenea, un produs agricol, cu excepția activităților realizate în exploatații agricole, necesare pentru pregătirea unui produs animal sau vegetal pentru prima vânzare;

- **Comercializarea produselor agricole** este definită ca fiind deținerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un producător primar către revânzători sau operatori și a oricărei alte activități de pregătire a produsului pentru această primă vânzare; o vânzare efectuată de un producător primar către consumatorii finali este considerată comercializare în cazul în care aceasta are loc în locații distincte, rezervate în acest scop;

- **Furnizorul de ajutor de minimis** - Consiliul Local al Municipiului Sfântu Gheorghe;

- **Administratorul schemei de minimis** – Camera de Comerț și Industrie a județului Covasna;

- **Domeniul de activitate** – activitatea desfășurată de beneficiar, corespunzător clasificației activităților economice naționale (codului CAEN); relevantă pentru scopurile prezentei proceduri este activitatea/activitățile pentru care se acordă finanțarea;

**-** **Intensitatea ajutorului de minimis** – valoarea brută a ajutorului exprimată ca procent din totalul cheltuielilor eligibile stabilite prin prezentul program de minimis, înainte de deducerea impozitelor sau a altor taxe, fără a depăși valoarea maximă a ajutorului de minimis de care poate beneficia un solicitant stabilită conform prezentului program de minimis.

**Art. 6. - DOMENIUL DE APLICARE**

(1) Prin această schemă se pot acorda ajutoare de minimis întreprinderilor mici și mijlocii cu sediul social în municipiul Sfântu Gheorghe, care activează în toate sectoarele economiei, cu excepția:

a) pescuitului și acvaculturii, reglementate de Regulamentul (UE) nr. 1379/2013 din 11 decembrie 2013 privind organizarea comună a pieţelor în sectorul produselor pescăreşti şi de acvacultură, de modificare a Regulamentelor (CE) nr. 1184/2006 şi (CE) nr. 1224/2009 ale Consiliului şi de abrogare a Regulamentului (CE) nr. 104/2000 al Consiliului, cu modificările şi completările ulterioare;

b) producției primare de produse agricole, astfel cum sunt enumerate în anexa I la Tratat;

c) prelucrării și comercializării produselor agricole, astfel cum sunt enumerate în anexa I la Tratat, în următoarele cazuri:

* atunci când valoarea ajutorului este stabilită pe baza prețului sau a cantității produselor în cauză, achiziționate de la producătorii primari sau introduse pe piață de întreprinderile în cauză;
* atunci când ajutorul este condiționat de transferarea lui parțială sau integrală către producătorii primari.

d) activităților legate de export către țări terțe sau către state membre, respectiv ajutoarelor legate direct de cantitățile exportate, ajutoarelor destinate înființării și funcționării unei rețele de distribuție sau destinate altor cheltuieli curente legate de activitatea de export;

e) activităților destinate utilizării preferențiale a produselor naționale față de produsele importate;

f) ajutoarelor pentru achiziția de vehicule de transport rutier de mărfuri, acordate întreprinderilor care efectuează transport rutier de mărfuri în contul terților sau contra cost.

(2) În cazul în care o întreprindere își desfășoară activitatea atât în sectoarele menționate la alineatul (1) literele (a), (b) sau (c) cât și în unul sau mai multe sectoare de activitate incluse în domeniul de aplicare al prezentei scheme, aceasta se aplică ajutoarelor acordate pentru domeniile de activitate eligibile, cu condiția ca furnizorul și beneficiarul de ajutor de minimis să se asigure, prin mijloace corespunzătoare, precum separarea activităților sau o distincție între costuri, că activitățile desfășurate în sectoarele excluse din domeniul de aplicare al schemei nu beneficiază de ajutoare de minimis acordate în conformitate cu prezenta schemă.

**Art. 7. - CONDIŢII DE ELIGIBILITATE PENTRU SOLICITANŢI**

(1) Pot beneficia de măsurile de ajutor de minimis prevăzute în prezenta schemă întreprinderile mici și mijlocii care, la momentul solicitării ajutorului de minimis, îndeplinesc cumulativ următoarele condiții:

a) sunt înregistrate la Registrul Comerțului, în conformitate cu prevederile Legii nr. 31/1990 privind societățile comerciale, republicată în Monitorul Oficial al României nr. 1066 din data de 17 noiembrie 2004, cu modificările și completările ulterioare sau sunt înființate/funcționează în baza Legii 1/2005 privind organizarea și funcționarea cooperației;

b) sunt IMM-uri în sensul definiției date de Legea 346/2004;

c) sediul social al solicitanților este în Sfântu Gheorghe de la înființarea solicitantului sau cu cel puțin 1 an înainte de depunerea cererii de finanțare;

d) solicitanții și întreprinderile legate ale solicitanților (definite conform Legii 346/2004) nu au impozite și taxe locale restante la bugetul local al municipiului Sfântu Gheorghe.

e) nu sunt “întreprinderi în dificultate”, în conformitate cu prevederile "Orientărilor comunitare privind ajutoarele de stat pentru salvarea şi restructurarea întreprinderilor nefinanciare aflate în dificultate", publicate în Jurnalul Oficial al Uniunii Europene nr. C 249/1/31.07.2014;

f) nu sunt în stare de insolvență, nu au afaceri administrate de un judecător sindic, nu are nici o restricție asupra unor activități comerciale;

g). reprezentantul legal al întreprinderii nu a fost supus niciunei condamnări în ultimii 3 ani de nici o instanță de judecată din motive profesionale sau etic profesionale;

h). nu au fost subiectul unui ordin/decizie de recuperare a unui ajutor de stat sau de minimis, emis ca urmare a unei decizii a Comisiei Europene ori a oricărui alt furnizor sau, în cazul în care au făcut obiectul unei asemenea proceduri, aceasta a fost deja executată și creanța integral recuperată;

i). valoarea totală a ajutoarelor de minimis acordate unei întreprinderi unice pe o perioadă de 3 ani consecutivi (2 ani fiscali precedenți și anul fiscal în curs), cumulată cu valoarea alocării financiare acordate în conformitate cu prevederile prezentei scheme, nu depășește echivalentul în lei a 200.000 euro (100.000 euro în cazul întreprinderilor unice care activează în sectorul transporturilor rutier de marfă în contul terților și contra cost). Aceste plafoane se aplică indiferent de forma ajutorului de minimis sau de obiectivul urmărit și indiferent dacă ajutorul este finanțat din surse naționale sau comunitare. În acest sens, solicitantul va completa câte o declarație conform modelului din *Anexa 4- DECLARAŢIE PRIVIND AJUTORUL DE STAT,* pentru fiecare întreprindere legată. Întreprinderile legate sunt stabilite în conformitate cu Legea 346/2004;

j). cererea de finanțare a fost depusă în intervalul de depunere prevăzut în hotărârea de aprobare a prezentei scheme de minimis.

k). nu au mai beneficiat de finanțare în cadrul sesiunilor anterioare de programe de minimis pentru stimularea investițiilor în cadrul IMM-urilor din municipiul Sfântu Gheorghe, județul Covasna, afectate de epidemia COVID 19.

(2) Beneficiarii ajutorului de minimis utilizează sprijinul financiar nerambursabil (grantul) numai pentru realizarea operațiunilor eligibile stabilite prin prezentul program de minimis și în concordanță cu dosarul de finanțare aprobat.

**Art. 8. - OPERAȚIUNI ELIGIBILE**

(1) Prin prezenta schemă de ajutor de minimis sunt considerate eligibile și se finanțează următoarele categorii de operațiuni: investiții în mijloace fixe și active necorporale, aferente activităților autorizate ale solicitantului, realizate pe teritoriul administrativ al Municipiului Sfântu Gheorghe.

(2) TVA (taxa pe valoarea adăugată) aferentă operațiunilor eligibile prevăzute la alin. (1) este cheltuială eligibilă numai în cazul solicitanților care nu sunt înregistrate în scopuri de TVA la momentul depunerii cererii de finanțare.

(3) Nu sunt operațiuni eligibile și nu se finanțează cheltuielile efectuate înainte de aprobarea cererii de finanțare.

**Art. 9.- VALOAREA AJUTORULUI DE MINIMIS**

(1) Valoarea maximă de bază a ajutorului de minimis se stabilește, după cum urmează:

**a)** în cazul unităților de cazare, **500 euro/cameră de cazare**, dar nu mai mult de **50.000 euro**, cu condiția să dispună de toate autorizațiile de funcționare cerute de lege, valabile la momentul depunerii cererii de finanțare și cu condiția ca unitatea de cazare să fie în Municipiul Sfântu Gheorghe (teritoriu administrativ);

**b)** în cazul unităților de alimentație publică (restaurante, baruri etc), **50 euro/mp** (*inclusiv suprafețele teraselor autorizate*), dar nu mai mult de **10.000 euro**, cu condiția să dispună de toate autorizațiile de funcționare cerute de lege, valabile la momentul depunerii cererii de finanțare și cu condiția ca unitatea de alimentație publică să fie în Municipiul Sfântu Gheorghe (teritoriu administrativ);

**c)** în cazul solicitanților care îndeplinesc condițiile de eligibilitate, prevăzute la art.7, alții decât cei reglementați la pct.a și pct.b al alin. (1) din prezentul articol, valoarea maximă a ajutorului de minimis este de **500 euro/salariat**, dar nu mai mult de **50.000 euro**, calculat conform numărului mediu de salariați la sfârșitul anului 2020 diminuat cu numărul de salariați pentru care la 31.12.2019 impozitul pe salarii nu se plătește în Municipiul Sfântu Gheorghe (conform art.32 alin.7 din Legea 273/2006)[[1]](#footnote-1), și numai dacă sunt îndeplinite cumulativ următoarele condiții:

* cifra de afaceri aferentă anului 2019 este mai mare cu cel puțin 15% decât cifra de afaceri aferentă anului 2020;
* profitul brut aferent anului 2019 este mai mare cu cel puțin 15% decât profitul brut aferent anului 2020.

ATENȚIE:

**a)** în cazul în care un solicitant are profit în anul 2019 și pierdere în anul 2020, condiția de diminuare a profitului cu 15% se consideră îndeplinită;

**b)**  în cazul în care un solicitant are pierdere în anul 2019 și pierdere mai mare cu cel puțin 15% în anul 2020, condiția de diminuare a profitului cu 15% se consideră îndeplinită;

**c)**  în cazul în care un solicitant are pierdere în anul 2019 și o pierdere mai mică în anul 2020, condiția de diminuare a profitului cu 15% NU se consideră îndeplinită.

(2) ajutorul de minimis stabilit conform alin.(1) lit. a-c se majorează cu **100%,** dacă toate furnizările de bunuri/prestările de servicii aferente operațiunilor eligibile prevăzute la art.8 alin. (1), realizate către beneficiar în cadrul prezentei scheme de minimis, sunt realizate de întreprinderi care își au sediul în Mun. Sfântu Gheorghe.

(3) În cazul solicitanților care desfășoară activități în mai multe domenii, și se încadrează în mai multe categorii reglementate de art.9 alin.1 lit. a) -c), acestea pot cumula ajutorul de minimis de care beneficiează conform pct. a)- c), dar nu pot beneficia de ajutorul de minimis prevăzut la lit.c) pentru salariații care la 31.12.2020 își desfășoară activitatea în domeniile de la pct. a) și/sau b) dacă au optat pentru ajutor de minimis conform domeniilor de la pct. a și/sau b).

(4) Valoarea maximă a ajutorului de minimis de care poate beneficia un solicitant, inclusiv majorarea de la alin.(2), nu poate depăși**: 50.000 euro** în cazul unităților de cazare, **10.000 euro** în cazul unităților de alimentație publică și **50.000 euro** în cazul celorlalți solicitanți. În cazul solicitanților care desfășoară activități în mai multe domenii, și se încadrează în mai multe categorii reglementate art.9 alin.4 lit. a) -c), valoarea maximă a ajutorului de minimis reprezintă suma valorilor maxime aferente domeniilor de activitate.

(5) Beneficiarul nu este obligat să solicite valoarea maximă a ajutorului de minimis*.*

(6) Intensitatea maximă a ajutorului de minimis este de **50%**, fără a depăși valoarea maximă stabilită la alin. (4).

(7) Cursul de schimb valutar utilizat la transformarea în lei a valorii în euro a ajutoarelor de minimis este cel stabilit de BNR, valabil pentru data de 09 septembrie 2021, adică 4.94 lei/euro.

**Art. 10. - MODALITATEA ACORDĂRII AJUTOARELOR DE MINIMIS**

(1) Forma de acordare a ajutorului de minimis este grantul (finanțarea nerambursabilă) și reprezintă rambursarea parțială a cheltuielilor efectuate de beneficiar (rambursare ulterioară în baza cererii de tragere) pentru realizarea uneia sau mai multor operațiuni prevăzute la art. 8 alin. (1), ținând cont de intensitatea ajutorului de minimis.

Acordarea ajutorului de minimis are două faze: **faza I-** faza cererii de finanțare, este faza în care solicitantul primește aprobare pentru valoarea finanțării, iar **faza II**- faza cererii de tragere este faza în care beneficiarul va trebui să efectueze cheltuieli conform prezentei scheme de minimis și să prezinte documentele justificative ale efectuării cheltuielilor pentru a beneficia de rambursarea acestor cheltuieli până la valoarea finanțării aprobate în prima fază.

(2)Orice solicitant întreprindere unică care dorește să beneficieze de ajutor de minimis în condițiile prezentei scheme va depune, în mod direct sau prin împuternicit, prin intermediul platformei online disponibil pe siteul de web al Camerei de Comerț și Industrie Covasna ([www.ccicv.ro](http://www.ccicv.ro)) documentația pentru obținerea finanțării. Acest lucru se realizează în mai mulți pași. **Primul pas** este generarea unui cont de utilizator. **Pasul doi** reprezintă completarea, prin platforma online, a unor informații necesare generării formularelor **care se vor descărca, semna și încărca pe platforma online**, împreună cu celelalte documente indicate în cele ce urmează (f*aza I- faza cererii de finanțare și faza II- faza cererii de tragere*).

*EXPLICAȚII*:

● Ca regulă generală vă rugăm să rețineți, că orice document semnat olograf de către cei vizați va fi, în mod obligatoriu, semnat electronic pentru conformitate de către reprezentantul legal sau de către un împuternicit. Această semnătură electronică este necesară pentru a certifica, că documentele depuse online sunt conforme cu originalele existente la solicitant. ***Răspunderea verificării concordanței dintre documentele originale și cele depuse online revine celui care semnează electronic documentele depuse***.

● Suntem conștienți de faptul, că nu toți solicitanții au reprezentanți legali care dispun de semnătură electronică / stăpânesc mediul online, tocmai de aceea am prevăzut și posibilitatea de a împuternici pe cineva în vederea semnării electronice a documentelor *(de. ex. toți solicitanții au un contabil, iar toți contabilii au semnătură electronică)* și/sau depunerii online a documentelor.

● De asemenea, suntem conștienți și de faptul, că nu toți solicitanții au reprezentanți legali care vor să se ocupe personal de solicitarea finanțării, tocmai de aceea am prevăzut posibilitatea împuternicirii unei persoane pentru reprezentarea solicitantului în vederea obținerii finanțării.

Ținând cont de explicațiile de mai sus, distingem următoarele situații:

**1. Reprezentantul legal al solicitantului se ocupă personal** de depunerea documentației (dispune de semnătură electronică și cunoștințele necesare cu privire la mediul online). În acest caz toate documentele vor fi semnate electronic și depuse online de către aceasta.

**2.** **Reprezentantul legal al solicitantului se ocupă personal** de depunerea documentației (dispune de cunoștințele necesare cu privire la mediul online, dar nu dispune de semnătură electronică). În acest caz el va semna documentele olograf și **va** **împuternici**  pe cineva pentru semnarea electronică a documentelor, urmând ca după semnare documentele să fie depuse online de către reprezentantul legal. *De exemplu*, administratorul unei societăți îl împuternicește pe contabilul societății să semneze electronic documentele necesare, urmând ca administratorul să efectueze depunerea online a acestor documente.

**3.** **Reprezentantul legal al solicitantului NU se ocupă personal** de întocmirea documentației. În acest caz el va împuternici pe cineva pentru reprezentarea solicitantului în vederea obținerii finanțării de minimis și o persoană care va semna electronic documentele. Aceste două persoane pot fi diferite sau o singură persoană va putea îndeplini ambele sarcini. *De exemplu*, un administrator al unei societăți împuternicește un director al societății pentru a face toate demersurile în vederea obținerii finanțării de minimis, iar prin împuternicire se prevede că contabilul societății va semna electronic documentele.

**ATENȚIE!**

1. Documentele care vizează firme terțe și anume **Anexa 4** pentru firmele legate și persoane fizice și anume **Anexa 7** pentru administratori vor fi semnate olograf sau electronic de persoanele vizate!. În acest caz acestea sunt semnate electronic de de către reprezentantul legal/împuternicit, doar pentru conformitate cu originalul.
2. Semnătura olografă nu este necesară în cazul în care documentul este semnat electronic de către persoanele vizate. În acest caz nu este nevoie nici de semnătura electronică pentru conformitate.

**Documentele necesare pentru a beneficia de aprobarea finanțării (faza I- faza cererii de finanțare) sunt:**

**● Împuternicire** dată de reprezentantul legal al întreprinderii solicitante, dacă reprezentarea solicitantului și/sau semnarea electronică a documentelor se face de o altă persoană decât reprezentantul legal al societății (*conform modelului din prezenta schemă, se poate descărca din platforma online*);

**● Cererea de finanțare** (*generată pe platforma online, conform modelului din prezenta schemă)****, cu următoarele anexe:***

**○ ANEXA 1-** Declarație pe proprie răspundere a reprezentantului legal/împuternicitului întreprinderii solicitante, cu privire la îndeplinirea condițiilor de la art.9 alin.1 lit. c referitoare la cifra de afaceri și profit (generată pe platforma online, conform modelului din prezenta schemă);

**○ ANEXA 2-** Declarație pe propria răspundere a reprezentantului legal /împuternicitului întreprinderii solicitante că aceasta nu se află în procedură de executare silită, reorganizare judiciară, faliment, închidere operațională, dizolvare, lichidare sau administrare specială; că societatea nu are activitățile suspendate sau alte situații similare reglementate de lege (*generată pe platforma online,* *conform modelului din prezenta schemă)*;

**○ ANEXA 3-** Declarație pe propria răspundere a reprezentantului legal /împuternicitului întreprinderii solicitante că solicitantul nu a fost subiectul unui ordin/decizie de recuperare a unui ajutor de stat sau de minimis, emis ca urmare a unei decizii a Comisiei Europene sau a oricărui alt furnizor sau, în cazul în care a făcut obiectul unei asemenea proceduri, aceasta a fost deja executată și creanța integral recuperată (*generată pe platforma online,* *conform modelului din prezenta schemă*);

**○ ANEXA 4-** Declarație pe propria răspundere a reprezentantului legal /împuternicitului întreprinderii solicitante privind ajutoarele de minimis primite/solicitate de întreprinderea unică (*generată pe platforma online*, *conform modelului din prezenta schemă*). ATENȚIE: Sistemul va genera câte o declarațiepentru fiecare întreprindere legată!!! Aceste declarații vor fi semnate de către reprezentanții legali ai întreprinderilor respective. Întreprinderile legate sunt stabilite în conformitate cu Legea 346/2004 și declarate pe platforma online de către solicitant sau reprezentantul împuternicit al solicitantului;

**○ ANEXA 5-** Declarație pe proprie răspundere a reprezentantului legal /împuternicitului întreprinderii solicitante, privind numărul mediu de salariați pe anul 2019 și a numărului de salariați pentru care la 31.12.2020 impozitul pe salarii nu se plătește în Municipiul Sfântu Gheorghe *(generată pe platforma online, conform modelului din prezenta schemă)*;

**○ ANEXA 6-** Declarație pe proprie răspundere a reprezentantului legal /împuternicitului întreprinderii solicitante că solicitantul nu este "întreprindere în dificultate", conform orientărilor comunitare privind ajutoarele de stat pentru salvarea și restructurarea întreprinderilor nefinanciare aflate în dificultate (publicate în Jurnalul Oficial al Uniunii Europene nr. C 249 din 31.07.2014) (*generată pe platforma online*, *conform modelului din prezenta schemă*);

**○ ANEXA 7-** Declarație pe proprie răspundere a reprezentantului legal al întreprinderii din care rezultă că aceasta nu a fost supus niciunei condamnări în ultimii 3 ani de nici o instituție de judecată din motive profesionale sau etic profesionale (*generată pe platforma online*, *conform modelului din prezenta schemă);*

**○ ANEXA 8*-*** Declarație de consimțământ privind prelucrarea datelor cu caracter personal, din care rezultă, că solicitantul sau persoana împuternicită a solicitantului este împuternicit(ă) să pună la dispoziția Camerei de Comerț și Industrie Covasna a datelor sale personale precum și a datelor personale ale persoanelor vizate (administratori, asociați, acționari) în vederea prelucrării lor în scopul aducerii la îndeplinire a Schemei de ajutor de minimis pentru sprijinirea IMM-urilor din municipiul Sfântu Gheorghe, judeţul Covasna (*generată pe platforma online*, *conform modelului din prezenta schemă*);

**○ ANEXA 9-** Declarație pe proprie răspundere a reprezentantului legal /împuternicitului întreprinderii solicitante privind încadrarea întreprinderii în categoria IMM (*conform modelului ce se poate descărca de pe platforma online și completată în conformitate cu prevederile Legii 346/2004*);

* **ANEXA 10-** Declarație pe proprie răspundere a reprezentantului legal /împuternicitului întreprinderii solicitante cu privire la faptul, că solicitantul nu a mai beneficiat de alte ajutoare de minimis sau alte ajutoare de stat pentru aceleaşi cheltuieli eligibile care sunt solicitate spre finanțare în cadrul prezentei scheme de minimis *(generată pe platforma online, conform modelului din prezenta schemă)*;

**● câte un Certificat de atestare fiscală** privind îndeplinirea obligațiilor de plată către bugetul local al Municipiului Sfântu Gheorghe, în original sau în copie legalizată, eliberat în condițiile legii, pentru SOLICITANT și FIRMELE LEGATE ale solicitantului;

**● o copie a buletinului de identitate/cărții de identitate** a persoanei împuternicite;

**● copia situațiilor financiare aferente anilor 2019 și 2020**, împreună cu dovada depunerii;

**● copii de pe actele de identitate** (pentru rezidenții în România obligatoriu Carte de identitate) ale tuturor asociaților/acționarilor solicitantului, care dețin cel puțin 25% din părțile sociale/acțiunile solicitantului precum și copii de pe actele de identitate (pentru rezidenții în România obligatoriu Carte de identitate) ale administratorilor solicitantului;

* **copii de pe autorizațiile de funcționare** prevăzute la art.9 alin.1 lit. a și b.

**ATENȚIE:**

În cazul în care un solicitant are autorizația de funcționare provizorie, emisă de Ministerul Economiei, Energie și Mediului de Afaceri, Departamentul Turism, expirată din cauza faptului, că cei de la minister nu și-au îndeplinit obligația de a se prezenta la fața locului, de emitere a notei de clasificare sau de emitere a autorizației finale, se consideră că această autorizație este valabilă.

(3) După încărcarea documentației pe platforma online, cererea de finanțare va primi un număr de înregistrare, iar solicitantului va fi comunicat acest număr de înregistrare prin intermediul emailului, la adresa de email indicată pe platforma online (și care se regăsește în Cererea de finanțare). Cererile de finanțare, vor fi înregistrate într-un Registru special de evidență, atribuind fiecărui solicitant un număr de ordine pe care se va menționa data, ora și minutul depunerii cererii. Registrul special de evidență poate fi consultat pe pagina de web al Camerei de Comerț și Industrie Covasna (www.ccicv.ro).

(4) Pentru derularea schemei de ajutor de minimis se va constitui o comisie mixtă de validare, alcătuită din 1 reprezentant al Camerei de Comerț și Industrie a Județului Covasna, 1 reprezentant al Consiliului Local al Municipiului Sfântu Gheorghe desemnat de către Comisia pentru administrarea domeniului public şi privat, patrimoniu, economic, buget, finanţe, agricultură şi dezvoltare regională, un reprezentant al primarului municipiului Sfântu Gheorghe și 2 reprezentanți ai mediului de afaceri. Fiecare reprezentant al comisiei va avea nominalizat și un supleant care va prelua atribuțiile membrului titular în cazul în care acesta nu poate participa la ședință. Comisia mixtă de validare lucrează, de regulă, în ședințe săptămânale online sau offline. Cu ocazia primei întruniri, membrii comisiei mixte de validare vor alege un președinte de comisie.

(5) Fiecare cerere de finanțare se va analiza și va fi propusă spre aprobare/respingere, de către un membru al comisiei tehnice, formată din angajați ai Camerei de Comerț și Industrie a județului Covasna, numiți de conducătorul acestei instituții.

(6) Aprobarea cererilor de finanțare se va realiza de către comisia mixtă de validare, pe baza propunerilor formulate de către comisia tehnică.

(7) În cazul în care se constată lipsuri sau inadvertențe în documentația depusă în faza I- faza cererii de finanțare, acestea vor fi semnalate solicitantului prin email *(trimis la adresa de email indicată prin Cererea de finanțare)*. Dacă în termen de 3 zile lucrătoare de la comunicare solicitantul nu depune completările necesare la Camera de Comerț și Industrie Covasna, atunci dosarul său va fi respins. Completările pot fi solicitate atât de comisia tehnică, cât și de comisia mixtă.

(8) Criteriul de selecție pentru finanțare al dosarelor depuse este nivelul mediu anual al salariilor brute al solicitantului, aferent anului 2019. Dosarele depuse vor fi ordonate în funcție de acest criteriu, în ordinea descrescătoare a nivelului mediu al salariilor. Vor fi finanțate, în ordinea descrescătoare rezultată ca urmare a selecției, dosarele care îndeplinesc toate criteriile de eligibilitate, până la epuizarea bugetului alocat acestui program de minimis. Departajarea între firmele cu același nivel mediu al salariilor se va face în funcție de cifra de afaceri pe anul 2020, în ordine descrescătoare.

(9) Firmele înființate în sau după data de 01.01.2020 vor fi ordonate conform mecanismului de la alin.(8), considerând nivelul salariului mediu egal cu zero.

(10) Cererile de finanțare, care nu se încadrează în bugetul alocat pentru sesiunea de depunere respectivă, vor fi trecute pe o listă de așteptare și vor putea fi finanțate pe măsură ce devin disponibile sume din bugetul alocat sesiunii de depunere respective, ca urmare a suplimentării bugetului sau a respingerii la plată a unor cereri de finanțare.

(11) Comisia mixtă de validare este legal întrunită în prezența majorității membrilor și ia decizii cu votul majorității celor prezenți.

(12) Solicitarea sumelor constituind ajutoare de minimis (faza II- faza cererii de tragere) se poate efectua în mod direct sau prin împuternicit, prin intermediul platformei online disponibil pe site-ul de web al Camerei de Comerț și Industrie Covasna ([www.ccicv.ro](http://www.ccicv.ro)), **după ce a fost aprobată cererea de finanțare**.

* **Documentele necesare pentru a beneficia de suma reprezentând ajutor de minimis (faza II- faza cererii de tragere) sunt:**
* **Cerere de tragere** depusă de către solicitant (*generată de platforma online, conform modelului din prezenta schemă*) însoțită de documentele justificative care atestă faptul că cheltuielile au fost efectuate în conformitate cu dosarul de finanțare aprobat. Documentele justificative atașate la cererea de tragere vor fi însoțite în mod obligatoriu de autorizații/avize, în cazul în care natura serviciilor/lucrărilor reprezentând cheltuieli eligibile impun astfel de autorizații/avize în conformitate cu normele legale în vigoare (*de ex. autorizație de construire*).

(13) După încărcarea documentației pe platforma online, cererea de tragere va primi un număr de înregistrare, iar solicitantului va fi comunicat acest număr de înregistrare prin intermediul emailului, la adresa de email indicată pe platforma online (și care se regăsește în Cererea de finanțare). Cererile de tragere vor fi înregistrate într-un Registru special de evidență, atribuind fiecărui solicitant un număr de ordine pe care se va menționa data, ora și minutul depunerii cererii. Registrul special de evidență poate fi consultat pe pagina de web al Camerei de Comerț și Industrie Covasna (www.ccicv.ro).

(14) Plata sumelor se va efectua în urma verificării Cererii de tragere și a documentelor anexă de către membrii comisiei tehnice și ulterior aprobării spre plată de comisia mixtă de validare.

(15) În cazul în care se constată lipsuri sau inadvertențe în documentația depusă în faza II- faza cererii de tragere, acestea vor fi semnalate solicitantului prin email *(trimis la adresa de email indicată prin Cererea de finanțare)*. Dacă în termen de 3 zile lucrătoare de la comunicare solicitantul nu depune completările necesare la Camera de Comerț și Industrie Covasna, atunci dosarul său va fi respins. Completările pot fi solicitate atât de comisia tehnică, cât și de comisia mixtă.

(16) În conformitate cu actele normative în vigoare, plata sumelor aferente Cererii de tragere se va efectua numai în conturi de trezorerie care au combinația 5070. Termenul până la care se pot efectua plăți în cadrul schemei de minimis este 31.12.2021.

(17) Cererile de tragere nu vor fi aprobate dacă solicitantul se află sub inspecție fiscală din partea Direcției Finanțe Publice Municipale a Municipiului Sfântu Gheorghe. În această situație Cererea de tragere va fi aprobată numai după terminarea inspecției fiscale și emiterea unui nou certificat fiscal din care să rezulte că solicitantul nu are datorii către bugetul local. În cazul în care, cu ocazia inspecției fiscale, s-au stabilit erori cu privire la declararea și/sau calculul impozitului pe clădiri, atunci comisia mixtă va recalcula sumele la care solicitantul are dreptul, în funcție de constatările inspecției fiscale, și va aproba cererea de tragere în concordanță cu sumele recalculate.

(18) Cererile de tragere, care au ca obiect și lucrări de investiții efectuate asupra clădirilor nerezidențiale, în urma cărora a rezultat o creștere a valorii impozabile a clădirii respective cu mai mult de 25%, vor fi aprobate numai după ce solicitantul prezintă o adeverință emisă de Direcția Generală Economică și Finanțe Publice Municipale a Municipiului Sfântu Gheorghe, din care să rezulte că aceste investiții au fost incluse în valoarea clădirii și valoarea de impozitare a fost modificată corespunzător.

(19) Solicitantul va fi informat, prin intermediul emailului, la adresa de email comunicată prin Cererea de finanțare, **cu privire la starea cererii de finanțare și a cererii de tragere.** Aceste informații sunt disponibile inclusiv prin Registrul special de evidență ce poate fi consultat pe pagina de web al Camerei de Comerț și Industrie Covasna ([www.ccicv.ro](http://www.ccicv.ro)).

(20) Contestațiile vor fi analizate de către o comisie de analiză a contestațiilor, alcătuită dintr-un reprezentant al Camerei de Comerț și Industrie Covasna, un reprezentant al Consiliului local desemnat de către Comisia pentru administrarea domeniului public şi privat, patrimoniu, economic, buget, finanţe, agricultură şi dezvoltare regională, un reprezentant al mediului de afaceri, și un reprezentant al primarului municipiului Sfântu Gheorghe.

(21) Comisia de analiză a contestațiilor lucrează valabil în prezența majorității membrilor și ia decizii cu votul majorității celor prezenți.

(22) Înaintea începerii activității, membrii comisiilor vor semna o declarație de confidențialitate cu privire la secretul fiscal.

(23) Beneficiarii ajutorului de minimis au obligația păstrării documentelor originale, încărcate pe platforma online, pe o perioadă de 10 ani calendaristici, calculat de la data de 01 ianuarie a anului următor depunerii cererii de finanțare conform prezentei scheme de minimis.

**Art. 11 - CONDIȚII DE ACORDARE**

Acordarea ajutoarelor de minimis prin prezenta schemă se va face numai cu respectarea următoarelor condiții:

a) Administratorul schemei va verifica, pe baza declarației pe propria răspundere a solicitantului, dacă solicitantul a mai beneficiat de alte ajutoare *de minimis* sau alte ajutoare de stat pentru aceleaşi cheltuieli eligibile;

b) Administratorul schemei va acorda un ajutor *de minimis* după ce va verifică, pe baza declaraţiei pe propria răspundere a întreprinderii, faptul că suma totală a ajutoarelor *de minimis* primite de întreprinderea unică în exercițiul financiar în curs și în cele două exerciții financiare anterioare, fie din surse ale statului sau ale autorităţilor locale, fie din surse comunitare, cumulate cu valoarea ajutorului solicitat prin prezenta schemă, nu depăşeşte pragul de 200.000 Euro (100.000 Euro pentru întreprinderile care efectuează transport de mărfuri în contul terților sau contra cost), echivalent în lei.

c) Pentru agenţii economici care efectuează transport de mărfuri în contul terților sau contra cost valoarea brută totală a ajutoarelor *de minimis* acordate unei întreprinderi unice nu poate depăşi echivalentul în lei a 100.000 Euro, pe o perioadă de trei ani fiscali consecutivi, indiferent dacă ajutorul a fost acordat din surse naţionale sau comunitare.

d) În cazul în care valoarea totală a ajutoarelor *de minimis* acordate unei întreprinderi unice pe perioada de trei ani consecutivi, cumulată cu valoarea alocării financiare acordate în conformitate cu prevederile prezentei scheme, depăşeşte pragul de 200.000 Euro (100.000 Euro pentru întreprinderile unice care efectuează transport de mărfuri în contul terților sau contra cost), echivalent în lei, solicitantul nu poate beneficia de prevederile schemei, **nici chiar pentru acea fracţiune din ajutor care nu depăşeşte acest plafon**.

e) Valoarea ajutorului de minimis se actualizează la valoarea de la momentul acordării, pe baza ratei de referinţă publicată de Comisia Europeană în Jurnalul Oficial al Uniunii Europene. Ajutoarele de minimis se consideră acordate în momentul în care dreptul legal de a beneficia de aceste ajutoare este conferit întreprinderii în temeiul legislației naționale aplicabile, indiferent de data la care ajutoarele de minimis se plătesc întreprinderii respective.

f) Ajutoarele *de minimis* acordate în cadrul prezentei scheme nu se vor cumula cu alte ajutoare de stat acordate pentru aceleaşi costuri eligibile, dacă un astfel de cumul generează o intensitate a ajutorului de stat care depăşeşte intensitatea maximă stabilită în fiecare caz în parte printr-un regulament privind exceptările în bloc sau printr-o decizie adoptată de Comisia Europeană.

Ajutorul de minimis acordat prin prezenta măsură poate fi cumulat cu ajutoarele de minimis acordate în conformitate cu Regulamentul (UE) nr. 360/2012[[2]](#footnote-2) al Comisiei, în limita plafonului stabilit în regulamentul respectiv.

Ajutoarele de minimis pot fi cumulate cu ajutoare de minimis acordate în conformitate cu alte regulamente de minimis în limita plafonului de 200.000 euro (100.000 Euro pentru întreprinderile care efectuează transport rutier de mărfuri în contul terţilor sau contra cost) echivalent în lei.

g) În cazul fuziunilor sau al achizițiilor, atunci când se stabilește dacă un nou ajutor *de minimis* acordat unei întreprinderi noi sau întreprinderii care face achiziția depășește plafonul relevant, se iau în considerare toate ajutoarele *de minimis* anterioare acordate tuturor întreprinderilor care fuzionează. Ajutoarele *de minimis* acordate legal înainte de fuziune sau achiziție rămân legal acordate.

Pentru fuziunile şi/sau achiziţiile ce modifică statutul controlului, în cazul depăşirii plafoanelor valorice prevăzute de art. 12 din Legea concurenţei nr. 21/1996 republicată, cu modificările şi completările ulterioare, acestea vor fi notificate Consiliului Concurenţei, punerea în aplicare a tranzacţiei de natura concentrării economice fiind posibilă doar după obţinerea unei decizii de autorizare din partea autorităţii de concurenţă. Aspectul poate viza şi tranzacţiile de divizare menţionate mai sus, în cazul în care activele şi/sau întreprinderea cu funcţionare deplină rezultate, depăşesc pragurile valorice prevăzute de Legea concurenţei.

h) În cazul în care o întreprindere se împarte în două sau mai multe întreprinderi separate, ajutoarele *de minimis* acordate înainte de separare se alocă întreprinderii care a beneficiat de acestea, și anume, în principiu, întreprinderii care preia activitățile pentru care au fost utilizate ajutoarele *de minimis*. În cazul în care o astfel de alocare nu este posibilă, ajutoarele *de minimis* se alocă proporțional pe baza valorii contabile a capitalului social al noilor întreprinderi la data la care separarea produce efecte.

i) În scopul eliminării oricărei suspiciuni privind o potenţială distorsionare a mediului concurenţial prin favorizarea IMM-urilor membre ale Camerei de Comerţ şi Industrie a judeţului Covasna, care solicită ajutor de minimis în baza schemei administrate de aceasta, Camera de Comerţ şi Industrie a judeţului Covasna se obligă să aplice principiul nediscriminării, transparenţei şi egalităţii de tratament în evaluarea cererilor de finanţare depuse, conform prezentei proceduri, în vederea aprobării acordării ajutorului de minimis.

**Art. 12. - DURATA SCHEMEI**

Prezenta schemă de minimis se aplică de la data intrării în vigoare până la data de 31.12.2021 inclusiv, cu posibilitatea prelungirii acesteia.

**Art. 13. - BUGETUL SCHEMEI**

Bugetul total al schemei este de 5.000.000 lei și va fi disponibil după aprobarea bugetului local pe anul respectiv al Municipiului Sfîntu Gheorghe.

**Art. 14. - NUMĂRUL DE BENEFICIARI**

Prin prezenta schemă vor fi acordate ajutoare de minimis unui număr estimativ de 200 beneficiari.

**Art. 15. - TRANSPARENŢA, MONITORIZAREA ŞI RAPORTAREA AJUTOARELOR DE STAT**

(1) În cazul în care proiectul este eligibil pentru a primi o finanţare în cadrul prezentei scheme de ajutor *de minimis* şi este selectat pentru finanţare în urma procesului de evaluare, administratorul schemei de ajutor *de minimis* comunică în scris întreprinderii beneficiare cuantumul maxim al ajutorului ce poate fi acordat şi caracterul acestuia de ajutor *de minimis*, făcând referire expresă la Regulamentul CE nr. 1407/2013, prin menţionarea titlului acestuia şi a numărului de publicare în Jurnalul Oficial al Uniunii Europene.

(2) Schema de ajutor *de minimis* va fi publicată integral pe site-ul administratorului [**www.ccicv.ro**](http://www.ccicov.com).

(3) Raportarea şi monitorizarea ajutoarelor *de minimis* acordate în baza prezentei scheme se fac în conformitate cu legislaţia comunitară şi cu prevederile Regulamentului privind procedurile de monitorizare a ajutoarelor de stat, pus în aplicare prin Ordinul Preşedintelui Consiliului Concurenţei nr. 175, publicat în Monitorul Oficial al României, Partea I, nr. 436 din data de 28.06.2007.

(4) Furnizorul de ajutor *de minimis* păstrează evidenţa detaliată a ajutoarelor acordate în baza prezentei scheme pe o durată de 10 ani de la data la care ultima alocare specifică a fost acordată în baza schemei. Această evidenţă trebuie să conţină toate informaţiile necesare pentru a demonstra respectarea condiţiilor impuse de legislaţia comunitară în domeniul ajutorului de stat.

(5) Furnizorul de ajutor de minimis, prin Direcția Generală Economică și Finanțe Publice Municipale, poate efectua verificări ulterioare cu privire la respectarea condițiilor schemei de ajutor de minimis pe un termen de 5 ani de la data acordării ajutorului de minimis.

(6) Furnizorul are obligaţia de a supraveghea permanent ajutoarele de minimis acordate, aflate în derulare, şi de a dispune măsurile care se impun în cazul încălcării condiţiilor impuse prin prezenta schemă sau prin legislaţia naţională sau europeană aplicabilă la momentul respectiv.

(7) Furnizorul are obligaţia de a transmite Consiliului Concurenţei, în formatul şi în termenul prevăzut de Regulamentul privind procedurile de monitorizare a ajutoarelor de stat[[3]](#footnote-3), toate datele şi informaţiile necesare pentru monitorizarea ajutoarelor *de minimis* la nivel naţional.

(8) În cazul în care există îndoieli serioase cu privire la datele transmise de către furnizor, Consiliul Concurenţei poate să solicite date şi informaţii suplimentare şi, după caz, să facă verificări la faţa locului.

(9) În cazul în care furnizorul nu are date definitive privind valoarea ajutorului *de minimis*, acesta va transmite valori estimative.

(10) Erorile constatate de furnizor şi corecţiile legale, anulări, recalculări, recuperări, rambursări, se raportează până la 31 martie a anului următor anului de raportare.

(11) Furnizorul va transmite spre informare Consiliului Concurenţei prezenta schema în termen de 15 zile de la data adoptării acesteia, conform art. 17 al O.U.G. nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, cu modificările şi completările ulterioare.

(12) Pe baza unei cereri scrise, furnizorul va transmite Comisiei Europene, prin intermediul Consiliului Concurenţei, în 20 de zile lucrătoare sau în termenul fixat în cerere, toate informaţiile pe care Comisia Europeană le consideră necesare pentru evaluarea respectării condiţiilor acestei scheme de ajutor *de minimis*.

(13) Administratorul prezentei scheme are obligaţia de a pune la dispoziţia furnizorului de ajutor *de minimis*, în formatul şi în termenul solicitat de către acesta, toate datele şi informaţiile necesare în vederea îndeplinirii procedurilor de raportare şi monitorizare ce cad în sarcina furnizorului.

(14) Pentru a crea posibilitatea verificării ex-ante a eligibilităţii potenţialilor beneficiari ai măsurilor de ajutor, în conformitate cu prevederile art. 29 din Regulamentul privind Registrul ajutoarelor de stat, pus în aplicare prin Ordinul preşedintelui Consiliului Concurenţei nr. 437/2016, Primăria municipiului Sfântu Gheorghe, în calitate de furnizor al măsurii de ajutor de stat, respectiv de minimis are obligația încărcării în Registrul general al ajutoarelor de stat acordate în România (RegAS) a prezentei scheme, în termen de 5 zile lucrătoare de la data intrării în vigoare a acesteia.

Contractele, plățile, obligațiile de recuperare a ajutoarelor și rambursarea efectivă a respectivelor obligații, aferente acestei măsuri, se vor încărca în RegAS în termen de 7 zile lucrătoare de la data semnării contractului de finanțare, respectiv de la data instituirii plăților, a obligațiilor de recuperare a ajutoarelor sau a rambursării efective a respectivelor obligații.

**Art. 16 -** **RECUPERAREA AJUTORULUI DE MINIMIS**

(1) Recuperarea ajutorului de minimis se realizează de către furnizor, conform prevederilor Ordonanţei de urgenţă a Guvernului nr. 77/2014, cu modificările şi completările ulterioare.

(2) Ajutorul de minimis care trebuie recuperat include şi dobânda aferentă, datorată de la data plăţii ajutorului până la data recuperării acestuia. Rata dobânzii aplicabile este cea stabilită prin Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din Tratatul CE, publicat în Jurnalul Oficial al Uniunii Europene L 140/ 30.04.2004, cu modificările și completările ulterioare, precum şi cu respectarea prevederilor Regulamentului (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene, publicat în Jurnalul Oficial al Uniunii Europene L 248/ **24.09.2015.**

**Art. 17. - DISPOZIŢII FINALE**

(1) Prezenta schemă a fost aprobată prin Hotărârea nr. \_\_\_\_\_\_\_/2021 a Consiliului Local al municipiului Sfântu Gheorghe și va intra în vigoare la data aducerii acesteia la cunoștința publică, în condițiile art. 198 alin. (1) din OUG. 57/2019 privind Codul administrativ, cu modificările și completările ulterioare.

(2) Textul schemei va fi publicat integral pe site-ul Primăriei municipiului Sfântu Gheorghe.

1. Art.32 alin. (7): ”Orice persoană subiect al unui raport juridic fiscal, inclusiv operatorul economic, instituţia publică şi instituţia publică locală, care are organizată o entitate, cu sau fără personalitate juridică, la altă adresă decât sediul social al subiectului respectiv, cu minimum 5 persoane care realizează venituri din salarii, are obligaţia să solicite înregistrarea fiscală a entităţii respective, ca plătitoare de salarii şi de venituri asimilate salariilor, la organul fiscal din subordinea Agenţiei Naţionale de Administrare Fiscală în a cărui rază teritorială se află adresa unde se desfăşoară efectiv activitatea acelei entităţi. Solicitarea se face în termen de 30 de zile de la data înfiinţării, pentru entităţile nou-înfiinţate. Organul fiscal are obligaţia ca, în termen de 5 zile de la înregistrarea fiscală, să transmită o copie de pe certificatul de înregistrare fiscală primarului unităţii administrativ-teritoriale/sectorului municipiului Bucureşti în a cărei/cărui rază teritorială îşi desfăşoară efectiv activitatea entitatea respectivă. Plătitorii de salarii şi de venituri asimilate salariilor au obligaţia să organizeze şi să conducă contabilitatea astfel încât aceasta să reflecte impozitul aferent veniturilor fiecărei luni, calculat, reţinut şi virat, pe fiecare entitate care intră sub incidenţa prezentului alineat.” [↑](#footnote-ref-1)
2. REGULAMENTUL (UE) NR. 360/2012 AL COMISIEI din 25 aprilie 2012 privind aplicarea articolelor 107 şi 108 din Tratatul privind funcţionarea Uniunii Europene în cazul ajutoarelor de minimis acordate întreprinderilor care prestează servicii de interes economic general (art 2 alin 2 – “Valoarea totală a ajutoarelor de minimis acordate unei întreprinderi care prestează servicii de interes economic general nu depășește 500 000 EUR pentru o perioadă de trei ani fiscali”). [↑](#footnote-ref-2)
3. REGULAMENTUL (UE) NR. 360/2012 AL COMISIEI din 25 aprilie 2012 privind aplicarea articolelor 107 şi 108 din Tratatul privind funcţionarea Uniunii Europene în cazul ajutoarelor de minimis acordate întreprinderilor care prestează servicii de interes economic general (art 2 alin 2 – “Valoarea totală a ajutoarelor de minimis acordate unei întreprinderi care prestează servicii de interes economic general nu depășește 500 000 EUR pentru o perioadă de trei ani fiscali”). [↑](#footnote-ref-3)